Þingræður haldnar á Alþingi Íslendinga



Herra forseti. Nefndin hefur nú ekki haldið fund um málið síðan það kom til hennar aftur, enda er það nýkomið, og get ég þess vegna ekki sagt álit n. um málið nú. En breytingar eru ekki miklar, og skal ég aðeins drepa á þær. Það er fyrst og fremst breyt. á 2. gr. frv. og er gerð með tilliti til þess, að frystihús eru ekki alltaf í sambandi við sláturhús, og ég geri ráð fyrir, að það megi telja þá breytingu heldur til bóta. - Við 3. gr. er gerð nánast orðabreyt., er skiptir ekki máli. - Breyt. við 4. gr. er ekki nein breyt. í raun og veru, heldur hafa línur brenglazt í prentuninni á frv., og er hún lagfæring á því. Breyt. við 9. gr. er sömuleiðis orðabreyting. Það, sem ekki er orðabreyting og skiptir kannske máli, er bráðabirgðaákvæði, sem sett var inn í frv. við síðustu umr. í Nd., sem er um það, að þó að með þessum l. sé annars gert ráð fyrir, að öllum gripum sé slátrað í sláturhúsum, þá megi þó veita undanþágu, að stórgripum megi slátra utan löggiltra sláturhúsa, enda séu afurðirnar skoðaðar og merktar af dýralækni eða öðrum þeim, er kjötskoðun annast, og metnar af kjötmatsmanni og meðferð vörunnar óaðfinnanleg að þeirra dómi. Þarna er sá varnagli sleginn, að dýralæknir skuli skoða kjötið á sölustaðnum og kjötmatsmaður meta það. Ef það væri vissa fyrir því, að þessu tvennu væri fylgt, þá gæti ákvæðið nokkurn veginn gengið. En það vantar enn þá ákaflega mikið á, að svo sé, sérstaklega á stærri stöðunum eins og hér í Reykjavík, þar sem enn er ekki til nokkur staður, þar sem dýralæknir á aðgang að kjöti til þess að skoða það og stimpla. Einn kemur með þetta kjöt og annar með hitt og selur það aðeins í þeirri búð, sem hann getur selt það með beztum kjörum, og það alveg án þess, að dýralæknir hafi nokkra hugmynd um. Þess vegna er þetta ákvæði nokkuð varhugavert, en þó legg ég ekki það mikið upp úr því að ég vildi fella það, og hugsa ég, að það sama megi segja um hina nm. Ég legg þess vegna til, - aðeins frá mér, en ekki frá n., að frv. verði samþ. eins og það liggur nú fyrir þrátt fyrir þetta ákvæði, sem ég tel mjög til spillis á frv.

Forseti (ÞÞ): Ef enginn landbnm. óskar eftir, að málinu verði frestað og það athugað, verð ég að láta ganga til atkvgr. um málið nú þegar.



Ég er að vísu ekki nm. í landbn., en ég vildi spyrja hæstv. forseta, hvort það væri ekki sama, þó að það kæmi frá utannefndarmanni ósk um, að n. athugaði þetta ákvæði, sem frsm. hefur lýst sem stórri skemmd á frv. Ég vildi mælast til þess, að n. athugaði þetta í heild og hvort ekki væri rétt að breyta þessu ákvæði.



Ég er ekki sammála hv. frsm. n., sem talaði hér áðan og sagði, að þetta bráðabirgðaákvæði væri til mikilla skemmda á frv. Ég verð að játa með kinnroða, að ég athugaði þetta ekki nógu vel, þegar frv. var á ferðinni hér í Ed., einmitt þetta atriði, sem bráðabirgðaákvæðið fjallar um, og ég verð að segja, að ég tel það til stórmikilla bóta. Það er nú þannig víða um landið, meðal annars þar sem ég er kunnugastur, að ef ætti að fara eftir frv., eins og það var, þá yrðu eigendur stórgripa, sem þá vilja selja, kosta mjög miklu til, ef ætti að skylda þá til þess að fara með þá gripi til sláturhúsa, það yrði þá oft að fara með þá langar leiðir og það kannske langt úr leið á sölustaðinn. Þannig stendur á í mínu héraði. Menn selja þar töluvert af stórgripum, bæði til Akureyrar og Raufarhafnar um síldveiðitímann t.d. Oft kemur fyrir t.d. á Raufarhöfn, þegar 15ður á síldveiðitímann og veður eru farin að versna, að mikill fjöldi skipa liggur þar inni, stundum allt að því 100 skip. Það gefur að skilja, að allur sá fjöldi manna, sem á þessum skipum er, þurfi á miklu kjöti að halda. En ef ætti að skylda alla þá, sem selja kjöt til Raufarhafnar, að fara með gripina til sláturhúss, mundi það hafa mjög mikinn kostnað í för með sér, og sé ég þá ekki betur, en að þetta ákvæði geti þar bætt mikið úr. Ég gæti bezt trúað, að þetta ákvæði, ef það verður að l., verði til þess að auka sölu á kjöti á Raufarhöfn, sem er mjög nauðsynlegt fyrir síldveiðiflotann. Ég vil eindregið mæla með því, að frv. verði samþ., og ég sé ekki ástæðu til þess að vísa málinu til n. aftur, þetta er ekki svo flókið mál.

Forseti (ÞÞ): Úr því að komið hefur fram í hv. d. ósk um það, að n. athugi málíð, og fundur hefur ekki verið haldinn í n. um málið ,þá mun ekki verða lokið við umr. um málið nú á þessum fundi.



Herra forseti. Mig langar til að vekja athygli á því, að þegar þetta mál var til 2. umr., virtist það vera álit d., að rétt væri að láta þetta frv. bíða þar til annað frv., sem liggur í fjhn., er komið til afgreiðslu, og gætu þau frv. orðið samferða. Ég vildi gera það að till. minni, að málið yrði nú tekið af dagskrá.

Forseti (ÞÞ): Ég get orðið við ósk hv. þm. að taka málið af dagskrá. En þar sem sérstaklega hefur orðið langur dráttur á afgreiðslu málsins í n., sem þessi hv. þm. á sæti í, þá geri ég ráð fyrir því, að það verði ekki dregið lengur en til næsta fimmtudags að afgr. málið hér í d. Þar sem hv. þm. er form. þeirrar n., þá mætti ætla, að hann reyndi að fá afgreiðslu þessa frv. sem allra fyrst.



Ég vildi mælast til þess við hæstv. forseta, að hann tæki þetta mál út af dagskrá í bili. Ég er flm. að því, og er því ekki um að sakast fyrir aðra, þótt dráttur verði á afgreiðslu málsins. En af því að ég hef verið fjarverandi vegna lasleika, vildi ég hafa ráðrúm til þess að athuga, hvað í dagskránni felst, sem meiri hl. n. hefur flutt, en tíma til þess hef ég ekki haft.